《题愚斋》
宋代·杨时

结庐依林丘，回峰争盘纡。
下阚清池渊，凭轩数游鱼。
飞阁出云表，浮烟袭簪裾。
中有傲世士，脱略自谓愚。
高义轻籝金，贻谋有诗书。
青编富充宇，散秩罗琼琚。
鳞鳞壁间题，一一露珊瑚。
嗟予久昏塞，荒蹊少耘锄。
昌黎已隔世，将焉问夷涂。
道逢北山公，荷锸时与俱。
皎皎河曲叟，朋侪共欷嘘。
高斋一来游，豁然心神舍。
篱东有余址，谁能薙榛芜。
结茅可容席，一瓢来此居。
寄谢陶彭泽，何必爱吾庐。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。